**Răsărit la Săcel**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Răsărit la Săcel

Își prind dealurile umbra pe bolta înstelată,

sclipește noaptea-n lac cu stelele pe val,

departe, printre nori, o rază se arată,

e geana dimineții, clipind pe după deal!

În mijlocul tăcerii se-aud ușor foșnind

trestii liniștite, atinse blând de vânt,

mișcându-se sub valuri văd stelele sclipind

și simt mirosul verii ce iese din pământ!

În liniștea curată ce-apasă peste toate,

doar lacul se aude, în beznă, tăinuit

și ca-ntr-o catedrală, adânca noastră noapte,

se scurge peste lacul ca un altar sfințit!

Apoi, se rupe noaptea, de raze sfâșiată,

zorii întrepătrund a dealului fantasmă,

ușor, se stinge bolta, de zori străluminată,

ca-ntr-un altar lumina, după catapeteasmă!